Poštovane dame i gospodo narodni poslanici, nastavljamo rad sednice Četvrtog vanrednog zasedanja Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuje 130 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da ima dovoljan broj prisutnih narodnih poslanika. Prelazimo na 1. tačku dnevnog reda: – PREDLOG ZAKONA O IZMENAMA ZAKONA O DRŽAVNIM SLUŽBENICIMA Pošto je Narodna skupština obavila pretres Predloga zakona u načelu i u pojedinostima, prelazimo na odlučivanje. Stavljam na glasanje Predlog zakona o izmenama Zakona o državnim službenicima, u načelu. Za 130, protiv 6, nije glasalo dvoje, od 138 poslanika. Konstatujem da je Narodna skupština prihvatila Predlog zakona, u načelu. Pošto je Narodna skupština prihvatila Predlog zakona u načelu, podsećam vas da je narodni poslanik dr Bojan Milovanović, u toku pretresa Predloga zakona u pojedinostima, povukao svoj amandman na član 2. Predloga zakona. Prelazimo na odlučivanje o amandmanima. Predlog da se ispred člana 1. doda novi član. Poslanik Srđan Šajn podneo je amandman, sa ispravkama, od 2. jula 2007. godine, kojim predlaže da se ispred člana 1. doda novi član. Vlada i Administrativni odbor predlažu da se amandman, sa ispravkama, prihvati. Stavljam na glasanje ovaj amandman, sa ispravkama. Za 137, nije glasalo 6, od 143 narodna poslanika. Narodna skupština je prihvatila ovaj amandman sa ispravkama. Narodni poslanik Dejan Perjaničić podneo je amandman kojim predlaže da se ispred člana 1. doda novi član. Vlada i Administrativni odbor predlažu da se amandman odbije. Stavljam na glasanje ovaj amandman. Za 13, protiv 120, nije glasalo 10, od 143 narodna poslanika. Narodna skupština nije prihvatila ovaj amandman. Narodni poslanik dr Ninoslav Dimitrijević podneo je amandman kojim predlaže da se članovi 1. do 3. Predloga zakona brišu. Vlada i Administrativni odbor predlažu da se amandman odbije. Stavljam na glasanje ovaj amandman. Za jedan, protiv 132, nije glasalo 11, od 144 poslanika. Narodna skupština nije prihvatila ovaj amandman. Na član 2. amandman je podneo poslanik Zoran Krasić. Vlada i Administrativni odbor predlažu da se amandman odbije. Stavljam na glasanje ovaj amandman. Za 49, protiv 130, nije glasalo 14, od 193 narodna poslanika. Narodna skupština nije prihvatila ovaj amandman. Na član 3. amandman, sa ispravkom, podnela je narodni poslanik Nada Kolundžija. Vlada i Administrativni odbor predlažu da se amandman, sa ispravkom, prihvati. Stavljam na glasanje ovaj amandman sa ispravkom. Za 131, protiv pet, nije glasalo 15, od 151 narodnog poslanika. Konstatujem da je Narodna skupština prihvatila ovaj amandman, sa ispravkom. Na član 3. amandman je podneo Aleksandar Martinović. Vlada i Administrativni odbor predlažu da se amandman odbije. Stavljam na glasanje ovaj amandman. Za 53, protiv 132, nije glasalo 14, od 199 narodnih poslanika. Narodna skupština nije prihvatila ovaj amandman. Odlučivanje Narodne skupštine o povratnom dejstvu odredbe člana 2. Predloga zakona. Podsećam vas da je Narodna skupština prihvatila amandman, sa ispravkom, narodnog poslanika Nade Kolundžije na član 3. Predloga zakona, prema kome odredba člana 2. Predloga zakona stupa na snagu 1. jula 2007. godine. U toku pretresa Predloga zakona u pojedinostima, predstavnik predlagača Milan Marković, ministar za državnu upravu i lokalnu samoupravu je u završnoj reči obavestio da smatra da se navedenim amandmanom, sa ispravkom, predviđa povratno dejstvo za koje, u ovom slučaju, postoji opšti interes. Prema članu 197. stav 2. Ustava Republike Srbije, izuzetno, samo pojedine odredbe zakona mogu imati povratno dejstvo, ako to nalaže opšti interes utvrđen pri donošenju zakona, a prema članu 144. stav 3. Poslovnika Narodne skupštine, kad predlog zakona sadrži odredbe za koje se predviđa povratno dejstvo, prilikom glasanja o tim odredbama, Narodna skupština će posebno odlučiti da li za to dejstvo postoji opšti interes. Molim da Narodna skupština posebno odluči da li postoji opšti interes za povratno dejstvo odredbe člana 2. Predloga zakona koje je sadržano u amandmanu, sa ispravkom, narodnog poslanika Nade Kolundžije, na član 3. Predloga zakona. Za 131, protiv četiri, nije glasalo 12, od 147 poslanika. Konstatujem da je Narodna skupština posebno odlučila da postoji opšti interes za povratno dejstvo odredbe člana 2. Predloga zakona koje je sadržano u amandmanu, sa ispravkom, narodnog poslanika Nade Kolundžije, na član 3. Predloga zakona. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o izmenama Zakona o državnim službenicima, u celini. Za 131, protiv pet, nije glasalo 11, od 147 poslanika. Konstatujem da je Narodna skupština usvojila Predlog zakona o izmenama Zakona o državnim službenicima. Odlučivanje Narodne skupštine o povredama Poslovnika na koje su u toku sednice ukazali narodni poslanici. Pošto je u toku sednice ukazano na povredu Poslovnika Narodne skupštine, podsećam vas na odredbu člana 100. stav 4. Poslovnika, prema kojoj ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će bez pretresa odlučiti o tom pitanju u danu za glasanje. Saglasno navedenoj odredbi Poslovnika, prelazimo na odlučivanje. Narodni poslanik Pastor Balint, na sednici 3. jula 2007. godine, u 10,30 časova, ukazao je na povredu člana 100. i člana 90. st. 2. i 5. Poslovnika. Molim da Narodna skupština odluči da li su povređeni navedeni članovi Poslovnika. Za 7, protiv 123, uzdržan jedan, nije glasalo 15, od prisutnih 146 narodnih poslanika. Narodna skupština je odlučila da nisu povređeni navedeni članovi Poslovnika. Narodni poslanik Ivan Andrić, na sednici 3. jula 2007. godine, u 10,40 časova, ukazao je na povredu člana 100. Poslovnika. Molim da Narodna skupština odluči da li je povređen navedeni član Poslovnika. Za 12, protiv 126, nije glasalo 9, od 147 poslanika. Narodna skupština je odlučila da nije povređen navedeni član Poslovnika. Narodni poslanik Ivica Dačić, na sednici 3. jula 2007. godine, u 10,50 časova, ukazao je na povredu člana 167. Poslovnika. Molim da Narodna skupština odluči da li je povređen navedeni član Poslovnika. Za tri, protiv 129, uzdržan jedan, nije glasalo 14, od ukupno 147 narodnih poslanika. Narodna skupština je odlučila da nije povređen navedeni član Poslovnika. Narodni poslanik Aleksandar Martinović, na sednici 5. jula 2007. godine, u 13,45 časova, ukazao je na povrede članova 147. i 45. Poslovnika. Molim da Narodna skupština odluči da li su povređeni navedeni članovi Poslovnika. Protiv 127, nije glasao 21, od prisutnih 148 poslanika. Narodna skupština je odlučila da nisu povređeni navedeni članovi Poslovnika. Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, saglasno članu 99. Poslovnika, zaključujem sednicu Četvrtog vanrednog zasedanja Narodne skupštine Republike Srbije u 2007. godini. Određujem pauzu do 11,00 časova. (Sednica je završena u 10,25 časova.)
REPUBLIKA SRBIJA NARODNA SKUPŠTINA STENOGRAFSKE BELEŠKE ŠESTO VANREDNO ZASEDANjE 13. jul 2007. godine (Prvi dan rada) (Sednica je počela u 11,10 časova. Predsedava Radojko Obradović, potpredsednik Narodne skupštine.)
Poštovane dame i gospodo narodni poslanici, otvaram sednicu Šestog vanrednog zasedanja Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuje 218 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali prisutno 117 narodnih poslanika i da postoje uslovi za rad. Nismo dobili obaveštenje da je bilo ko odsutan. Saglasno članu 84. stav 2. i članu 85. stav 4. Poslovnika Narodne skupštine, obaveštavam vas da je sednica zakazana u kraćem roku od utvrđenog u članu 84. stav 1. Poslovnika Narodne skupštine, kao i mimo dana utvrđenog u članu 81. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz dnevnog reda u zahtevu za održavanje vanrednog zasedanja Narodne skupštine Republike Srbije 117 narodnih poslanika. Određujem pauzu od jedan sat. [[Posle pauze – 12,25]] Pre usvajanja zapisnika da utvrdimo kvorum. Pošto imamo 129 narodnih poslanika, možemo da pređemo na odlučivanje o zapisnicima. Dostavljeni su vam zapisnici sednice Drugog vanrednog zasedanja Narodne skupštine Republike Srbije u 2007. godini, održane 8, 12. i 13. juna 2007. godine i sednice Trećeg vanrednog zasedanja Narodne skupštine Republike Srbije u 2007. godini, održane 18, 19, 20, 21, 22, 26, 27. i 29. juna 2007. godine. Pošto današnjoj sednici prisustvuje više od 126 narodnih poslanika, prelazimo na odlučivanje. Obaveštavam vas da je proverom u Službi za poslove Administrativnog odbora utvrđeno da tom odboru niko od narodnih poslanika nije dostavio u pisanom obliku primedbe na zapisnike ovih sednica. Stavljam na glasanje zapisnik sednice Drugog vanrednog zasedanja Narodne skupštine Republike Srbije u 2007. godini, održane 8, 12. i 13. juna 2007. godine. Za 137, nije glasao jedan, od 138 narodnih poslanika. Konstatujem da je Narodna skupština usvojila zapisnik sednice Drugog vanrednog zasedanja Narodne skupštine Republike Srbije u 2007. godini, održane 8, 12. i 13. juna 2007. godine. Stavljam na glasanje zapisnik sednice Trećeg vanrednog zasedanja Narodne skupštine Republike Srbije u 2007. godini, održane 18, 19, 20, 21, 22, 26, 27. i 29. juna 2007. godine. Za 138, od 138 prisutnih narodnih poslanika. Konstatujem da je Narodna skupština usvojila zapisnik sednice Trećeg vanrednog zasedanja Narodne skupštine Republike Srbije u 2007. godini, održane 18, 19, 20, 21, 22, 26, 27. i 29. juna 2007. godine. Poštovane dame i gospodo narodni poslanici, uz saziv Šestog vanrednog zasedanja Narodna skupština Republike Srbije u 2007. godini, koje je sazvano na zahtev 117. narodnih poslanik, saglasno članu 106. stav 3. Ustava Republike Srbije i članu 166. Poslovnika Narodne skupštine, dostavljen vam je zahtev za održavanje Šestog vanrednog zasedanja, sa unapred određenim dnevnim redom sadržanim u tom zahtevu. D n e v n i r e d: 1. Predlog zakona o potvrđivanju Sporazuma o uspostavljanju specijalnih paralelnih odnosa između Republike Srbije i Republike Srpske, 2. Predlog zakona o potvrđivanju Evropske povelje o lokalnoj samoupravi, 3. Predlog zakona o potvrđivanju Sporazuma o zajmu i finansiranju između KfW Frankfurt na Majni i Republike Srbije ''Rehabilitacija lokalnog sistema grejanja u Srbiji - faza III'', 4. Predlog zakona o potvrđivanju Konvencije o policijskoj saradnji u Jugoistočnoj Evropi, 5. Predlog zakona o potvrđivanju Protokola o izmenama i dopunama Međunarodne konvencije o uprošćavanju i usklađivanju carinskih postupaka. 6. Predlozi odluka o prestanku dužnosti nosiocima pravosudnih funkcija (dodata 23. jula po članu 162. stav 3.). Primili ste i predlog za spajanje rasprave, koji je povučen. Prelazimo na rad prema dnevnom redu. Time ćemo prekinuti rad današnje sednice i nastavićemo u ponedeljak u 10,00 časova.